Predkladacia správa

V dňoch 1. júna 2004 až 17. júna 2004 sa uskutočnilo v Ženeve 92. zasadnutie Generálnej konferencie Medzinárodnej organizácie práce (ďalej len „konferencia“), na ktorom boli prijaté tieto dokumenty:

1. Odporúčanie Medzinárodnej organizácie práce o rozvoji ľudských zdrojov: výchova, odborná príprava a celoživotné vzdelávanie č. 195 z roku 2004;

2. Závery - Práca v rybnom odvetví prvá rozprava s cieľom prijatia všeobecnej normy Medzinárodnej organizácie práce (dohovoru doplneného odporúčaním); 

3. Závery o spravodlivom zaobchádzaní s migrujúcimi pracovníkmi v globálnej ekonomike

4. Stiahnutie (anulovanie) 16 odporúčaní Medzinárodnej organizácie práce

Na konferencii sa zúčastnila trojstranná delegácia Slovenskej republiky v súlade s uznesením vlády SR č. 443 z 13. mája 2004.

Predkladaný materiál má informatívnu povahu, nemá legislatívnu a koncepčnú povahu, a vláda SR materiál berie na vedomie, a preto v súlade s čl. 10 odsekom 6 Smernice na prípravu a predkladanie materiálov na rokovanie vlády SR (schválenej uznesením vlády SR č. 512 z 13. 6. 2001) nebol zaslaný na pripomienkové konanie (medzirezortné pripomienkové konanie).

Materiál sa zašle na vedomie Národnej rade Slovenskej republiky, Konfederácii odborových zväzov SR, Nezávislým kresťanským odborom Slovenska, Republikovej únii zamestnávateľov a Asociácii zamestnávateľských zväzov a združení SR.

Dokumenty prijaté na konferencii a ich slovenské preklady sú k dispozícii na odbore záležitostí Európskej únie a medzinárodných vzťahov Ministerstva práce, sociálnych vecí a rodiny SR vrátane ich pôvodných anglických a francúzskych znení.